ཚེས་བཅུ་གཅིག་ཉིན་རྫོང་ཆུང་སྐུ་ཕྲེང་དྲུག་པ་འཇིགས་མེད་མཁས་བཙུན་ལུང་རིགས་རྒྱ་མཚོ་དང་།རྫོང་ཆུང་སྐུ་ཕྲེང་དྲུག་པའི་ཡོངས་འཛིན་རྫོང་དཀར་འཇིགས་མེད་ལུང་རིགས།མཁན་ཆེན་སྐུ་ཕྲེང་བདུན་པའི་ཡོངས་འཛིན་ཐོས་བསམ་གླིང་གི་དགེ་བའི་བཤེས་གཉེན་ཆེན་མོ་ཨ་རོལ་འཇིགས་མེད་རབ་རྒྱས།དགེ་བའི་བཤེས་གཉེན་ཆེན་མོ་ལྷ་སྡེའི་དགེ་འདུན་བསྟན་འཛིན།ཚལ་དགེ་བཤེས་དགེ་འདུན་དར་རྒྱས།འཇའ་མོའི་དགེ་འདུན་ཆོས་འཕེལ།ཚོགས་ཆེན་དབུ་མཛད་ལས་ཐོགས་པ་སྨད་པའི་དགེ་འདུན་ཕུན་ཚོགས།ཐོས་བསམ་གླིང་གི་དབུ་མཛད་ལྷ་སྡེའི་དགེ་ལེགས་རྒྱ་མཚོ།རྒྱུད་པའི་བླ་མ་དཔོན་སློབ་ཚོ་འདུའི་ཡོན་ཏན་རྒྱ་མཚོ།དུས་འཁོར་གྱི་བླ་མཁྱེན་རྒྱལ་པོ་སྒང་དགེ་འདུན་བསྟན་འཛིན་སོགས་གཙོ་བྱས་པའི་དགེ་འདུན་པ་རྣམས་ཀྱིས་གོས་ངུར་སྨྲིག་གི་ན་བཟའ་ལེགས་པར་བཞེས་ཏེ།བླ་མ་རྡོ་རྗེ་འཆང་རྫོང་ཆུང་སྐུ་ཕྲེང་དྲུག་པས་སོ་ཐར་གྱི་མདོ་གསུངས་ཏེ་བཀྲ་ཤིས་གསོ་སྦྱོང་བླངས་པ་སོགས་ཆོས་ཀྱི་སྒོ་མོ་ཐོག་མར་ཕྱེས།ཚེས་བཅུ་གསུམ་ཉིན་རྫོང་ཆུང་སྐུ་ཕྲེང་དྲུག་པ་འཇིགས་མེད་མཁས་བཙུན་ལུང་རིགས་རྒྱ་མཚོས་ཤར་སྐྱབས་མགོན་ཐམས་ཅད་མཁྱེན་པའི་རྒྱལ་ཚབ་བདག་གིར་བཞེས་པ་དང་།རོང་བོ་སྐུ་ཕྲེང་དྲུག་པ་དགེ་འདུན་དར་རྒྱས་རྒྱ་མཚོ་སོགས་ཀྱིས་ལུགས་གཉིས་ཀྱི་བྱ་བའི་འགན་ཁུར་བླངས།མཁན་ཆེན་ཡོངས་འཛིན་ཨ་རོལ་འཇིགས་མེད་རབ་རྒྱས་བརྩི་བཞག་བླ་མར་བཞུགས།དགེ་བའི་བཤེས་གཉེན་དགེ་འདུན་བསྟན་འཛིན་ཚོགས་ཆེན་དགེ་བསྐོས་ལ་བཞེངས།གོང་སྨྲས་བྱིངས་འདྲེན་རྣམ་གཉིས་ཀྱིས་རང་རང་གི་ལས་སྣེ་ཁུར་ཏེ་ཡང་དར་བསྟན་པའི་ཆོས་ཀྱི་དུང་བརྡ་ཐོག་མར་བཏང་ཞིང་།བླ་མ་རྡོ་རྗེ་འཆང་རྫོང་ཆུང་སྐུ་ཕྲེང་དྲུག་པའི་གཙོས་རེབ་གོང་གི་དགེ་འདུན་པ་རྣམས་ཚོགས་ཆེན་འདུ་ཁང་ནང་དུ་ཚོགས་ལ་བཞུགས་ནས་ཆོ་འཕྲུལ་སྨོན་ལམ་ཆེན་མོ་སླར་གསོ་གནང་བ་དང་།གཞུང་ཆེན་བཀའ་པོད་ལྔ་ལ་འཆད་ཉན་བྱེད་པའི་ཆོས་གྲྭ་གསར་དུ་བཙུགས།